**ΕΙΣΗΓΗΣΗ ΣΥΣΚΕΨΗΣ - Γ.Σ. Π.Μ.Σ. 15/1/23**

Η ψήφιση από την Κυβέρνηση του ΠΔ 85/22 ξεσήκωσε θύελλα διαμαρτυριών σε Καλλιτέχνες και σπουδαστές Καλλιτεχνικών σχολών. Έφερε στο επίκεντρο τη συζήτηση για τις Καλλιτεχνικές σπουδές, ανέδειξε τη διαχρονική απαξίωση τους. Είναι σημαντικό ότι μέσα στις γιορτές πραγματοποιήθηκαν μαζικές συγκεντρώσεις Καλλιτεχνών που πίεσαν την Κυβέρνηση. Μάλιστα λίγες μέρες πριν έγινε πολύωρη συνεδρίαση μέρους του Υπουργικού συμβουλίου στο Μέγαρο Μαξίμου για να επεξεργαστεί τις απαντήσεις τις Κυβέρνησης στα αιτήματα μας.

Όλα τα παραπάνω μας γεμίζουν πείρα και αισιοδοξία. Καταλαβαίνουμε ότι οι αγώνες μας ανοίγουν την πόρτα των διεκδικήσεων μας και όχι η λογική των απ τα πάνω διεργασιών που οδηγούν στην αναμονή και στην υποτίμηση της δύναμης μας και του δίκιου μας. Το πιο σημαντικό όμως είναι ότι στο επίκεντρο της συζήτησης στο χώρο μας αλλά και στην κοινωνία γενικότερα έχουν μπει οι Καλλιτεχνικές σπουδές. Ένα θέμα που δεν αφορά μόνο όσους έχουν εργασιακή σχέση με τον ευρύτερο δημόσιο τομέα, αλλά αφορά το συνολικό επίπεδο της ίδιας της Τέχνης μας και των επαγγελματικών δικαιωμάτων των Καλλιτεχνών. Πιο συγκεκριμένα η καθήλωση των σπουδών μας σε ένα αόριστο επίπεδο αφορά συνολικά την πίεση των επαγγελματικών και εργασιακών μας δικαιωμάτων προς τα κάτω

**Ποιο είναι λοιπόν το τοπίο σήμερα;**

Χαρτογραφώντας το τοπίο της μουσικής εκπαίδευσης στην Ελλάδα αυτή τη στιγμή, μπορούμε να αντλήσουμε αρκετά στοιχεία χρήσιμα για συμπεράσματα.

Πριν από όλα θεωρούμε σημαντικό να αναφερθούμε στο μάθημα της μουσικής ως κομμάτι της αισθητικής αγωγής ενταγμένης στο υποχρεωτικό σχολικό πρόγραμμα. Αφορά στις 6 τάξεις του Δημοτικού και τις 3 του Γυμνασίου και περιορίζεται σε 1 ώρα ανά εβδομάδα μετά και τη διαχρονική υποβάθμιση που έχει υποστεί. Το περιεχόμενό του αφορά γενικές γνώσεις γύρω από το αντικείμενο. Ενδεικτικά, διδάσκονται κάποιες στοιχειώδεις μουσικές αρχές (νότες, αξίες, ρυθμός, ορολογία), βασικά στοιχεία οργανογνωσίας και ιστορίας της μουσικής καθώς και πολιτισμικά / κοινωνικά ζητήματα με άξονα τη μουσική. Δε μπορούμε να το εντάξουμε στα πλαίσια της μουσικής εκπαίδευσης, παρόλα αυτά είναι στοιχείο που διαμορφώνει και τα υπόλοιπα, καθώς τοποθετεί τις βάσεις της καλλιτεχνικής εκπαίδευσης συνολικά.

Σχετικά με την μουσική εκπαίδευση αυτή καθαυτή, βλέπουμε πως περνάει μέσα από τους εξής φορείς:

1. Μουσικά σχολεία: Υπάρχουν συνολικά 52 (Γυμνάσιο – Λύκειο). Πέρα από το κλασικό πρόγραμμα οι μαθητές παρακολουθούν μουσικά μαθήματα (θεωρίας & πράξης) που καλύπτουν ένα ευρύ φάσμα μουσικών ειδών. Η εισαγωγή σε αυτά γίνεται μετά από εξετάσεις στην Α’ Γυμνασίου, οι οποίες αφορούν στη φωνητική, ακουστική και ρυθμική αντίληψη / ικανότητα. Γενικά μπορούμε να πούμε ότι καλύπτουν με έναν πιο οργανωμένο τρόπο ένα τμήμα της μουσικής εκπαίδευσης, οι τεράστιες όμως ελλείψεις, αδυναμίες και ανομοιομορφίες που έχουν, δυσκολεύουν συχνά ακόμα και την ίδια τους τη λειτουργία.
2. Ωδεία: Αυτή τη στιγμή με βάση τα τελευταία στοιχεία του ΥΠΠΟΑ λειτουργούν πανελλαδικά 727 ωδεία. Από αυτά περίπου τα 100 είναι δημοτικά. Η λειτουργία τους είναι επίσης με δίδακτρα, με τη διαφορά πως αυτά είναι ελαφρώς πιο χαμηλά. Αντίστοιχα υπάρχει μόνο ένα κρατικό ωδείο, αυτό της Θεσσαλονίκης και το Ωδείο Αθηνών που είναι επιδοτούμενο από το κράτος, λειτουργεί όμως με καθαρά ιδιωτικοοικονομικά κριτήρια. Σημαντική πλευρά εδώ είναι η τάση που υπάρχει τα τελευταία χρόνια σε μεγάλα ιδιωτικά ωδεία να συνδέονται με κονσερβατόρια και πανεπιστήμια του εξωτερικού, προκειμένου να δίνουν πιστοποιήσεις και διπλώματα. Π.χ. Η τελευταία συνεργασία του Ωδείου Αθηνών με το Goldsmiths University of London, που θα δίνει Bachelor στη μουσική εκτέλεση. Αντίστοιχα και στον τομέα των σύγχρονων σπουδών (π.χ. Jazz) που δεν είναι αναγνωρισμένες στην Ελλάδα. Το τελευταίο διάστημα αναγνωρίστηκαν οι σπουδές των λαϊκών και παραδοσιακών οργάνων με αρκετά βέβαια προβλήματα ειδικά για τη μεταβατική περίοδο απόκτησης Πτυχίων από τους επαγγελματίες και δασκάλους του είδους .
3. ΙΕΚ: Υπάρχουν δημόσια και ιδιωτικά. Σε ό, τι αφορά στα πρώτα, έχουν σε περιορισμένο αριθμό ειδικότητες όπως Μουσική – Τραγούδι και κύρια Μουσική Τεχνολογία. Στα ιδιωτικά ΙΕΚ, υπάρχει μεγαλύτερη γκάμα μουσικών σπουδών πάλι όμως στους ίδιους άξονες.
4. Ιδιωτικά κολλέγια: Ο μεγαλύτερος αριθμός ιδιωτικών κολλεγίων ασχολείται με τη Μουσική Τεχνολογία. Εξαίρεση αποτελεί το Αμερικανικό Κολλέγιο (The American College of Greece / Pierce – Deree – Alba), το οποίο έχει τριετές πρόγραμμα σπουδών στους τομείς της Μουσικής & Μουσικής Εκτέλεσης και δίνει Bachelor (BA in Music & Music Performance).
5. Δημόσια Πανεπιστήμια: Αυτή τη στιγμή υπάρχουν 4 Τμήματα Μουσικών Σπουδών (ΕΚΠΑ, ΑΠΘ, Ιόνιο, Ιωάννινα – Πρώην ΤΕΙ Λαϊκής & Παραδοσιακής Μουσικής) και το Τμήμα Μουσικής Επιστήμης & Τέχνης (ΠΑΜΑΚ). Το πρόγραμμα σπουδών τους ποικίλει και δεν είναι αντίστοιχο. Το Ιόνιο και το ΕΚΠΑ δίνουν πτυχίο με αναγνωρισμένη ειδικότητα. Το ΕΚΠΑ έχει καθαρά θεωρητικό – μουσικολογικό χαρακτήρα, ενώ το Ιόνιο περισσότερο πρακτικό με κατευθύνσεις Σύνθεσης και Εκτέλεσης. Το ΑΠΘ και των Ιωαννίνων, δίνουν γενικό τίτλο Μουσικών Σπουδών με μόνη εξαίρεση τη Σύνθεση στο ΑΠΘ που αποτελεί δομημένη κατεύθυνση. Μετά την ανωτατατοποίηση των ΤΕΙ το Τμήμα Λαϊκής και Παραδοσιακής Μουσικής της Άρτας έχει ενταχθεί στο Πανεπιστήμιο Ιωαννίνων και δίνει Πτυχία με κατεύθυνση εκτέλεσης οργάνων (Κυρίως λαϊκών και παραδοσιακών ) Το τμήμα του ΠΑΜΑΚ, δίνει πτυχίο ειδικότητας στους τομείς της Κλασικής, Βυζαντινής, Παραδοσιακής και Σύγχρονης μουσικής, τόσο στο αντικείμενο της Σύνθεσης όσο και της Εκτέλεσης. Αντίστοιχα, υπάρχει πλήθος μεταπτυχιακών προγραμμάτων -όλα με δίδακτρα- στα οποία δε θα αναφερθούμε αναλυτικά.

Όλοι καταλαβαίνουμε απ αυτή τη συνοπτική αναφορά ότι οι μουσικές σπουδές στην Ελλάδα είναι πολύ-κατηγοριοποιημένες ασύνδετες μεταξύ τους και αποκλειστικά ιδιωτικές. Χαρακτηριστικό είναι ότι η ύλη που δίνει στα ειδικά μαθήματα των Πανελληνίων εξετάσεων ένας μαθητής για την ένταξη του σε ένα μουσικό Πανεπιστήμιο δε διδάσκεται ούτε στα Γενικά Λύκεια, από τα οποία έχει αφαιρεθεί συνολικά το μάθημα της μουσικής .

Αυτή η μεγάλη εικόνα της πολυ-κατηγοριοποίησης θυμίζει τη ζούγκλα της αγοράς εργασίας την πολυ-κατηγοριοποίηση των εργασιακών σχέσεων των αμοιβών. Τα ξεχωριστά επαγγελματικά δικαιώματα των διάφορων κύκλων σπουδών οδηγούν σε ανταγωνισμό των απόφοιτων προετοιμάζοντας κάθε σπουδαστή για την ανθρωποφαγία της αγοράς εργασίας. Αναπτύσσονται μια σειρά ιδεολογήματα που στρεβλώνουν την πραγματικότητα για να είμαστε εξοπλισμένοι στη ζούγκλα της αγοράς. Π.χ. «ο μουσικός είναι αυτός που παίζει και όχι αυτός που έχει το πτυχίο» Άραγε κάνει ο μουσικός τις σπουδές ή οι σπουδές τον μουσικό; « Όποιος είναι καλός μουσικός και αφιερώνεται στη δουλειά του θα ανέβει» Χωρίς βέβαια να διαμαρτύρεται για την έλλειψη ΣΣΕ, για τις απλήρωτες πρόβες, την απλήρωτη εκτός έδρας εργασία, την πολύμηνη καθυστέρηση στην πληρωμή. Η ανάγκη του μουσικού για στενή σχέση με το Δάσκαλο του γίνεται μεταφυσική. Αποσπάται από τη μεθοδευμένη και συστηματοποιημένη διαδικασία της γνώσης και πολλές φορές γίνεται, αναγκαίες δημόσιες σχέσεις για την ένταξη στην αγορά εργασίας.

Μπροστά σε αυτό το άναρχο, στρεβλό τοπίο που υποβιβάζει την ίδια τη δυνατότητα μας να αποκτούμε το σύνολο των αναγκαίων γνώσεων και των επαγγελματικών δικαιωμάτων, καμία Κυβέρνηση δεν έδωσε απαντήσεις στα αιτήματα μας. Αντίθετα προσπάθησαν να κατηγοριοποιήσουν ακόμα περισσότερο τις σπουδές μας και τη διαβάθμιση τους. Διαχρονικά με θαυμαστή συνέχεια και συνέπεια προσπαθούν να προωθήσουν την κατηγοριοποίηση της κατεύθυνσης της Μπολόνια που στόχο έχει την κινητικότητα των εργαζομένων. Να επισημάνουμε εδώ ότι όλες οι κυβερνήσεις έχουν καταστήσει σαφές ότι είναι άλλο η ακαδημαϊκή ισοτίμηση και άλλο η επαγγελματική αντιστοιχία, για τα οποία μάλιστα υπάρχουν και διαφορετικές δομές αναγνώρισης (ΔΟΑΤΑΠ-πρώην ΔΙΚΑΤΣΑ για την ακαδημαϊκή ισοτίμηση, ΣΑΕΠ-Συμβούλιο αναγνώρισης επαγγελματικών Προσόντων και ΕΟΠΠΕΠ για την επαγγελματική αντιστοιχία). Τι επιδιώκουν με αυτό το τέχνασμα του διαχωρισμού ακαδημαϊκής και επαγγελματικής ισοτιμίας; Μα προφανώς, **να διαχωρίσουν ακόμα περεταίρω το πτυχίο από την πρόσβαση στο επάγγελμα**. Άλλο δηλαδή το τι πτυχίο έχει κάποιος και άλλο τι επαγγελματικά δικαιώματα έχει, τι μπορεί να κάνει στο επάγγελμά του. Γι αυτό άλλωστε αντικατέστησαν στη σύγχρονη ευρωενωσιακής προέλευσης- ορολογία τα επαγγελματικά δικαιώματα από τα επαγγελματικά περιγράμματα. Το «δικαίωμα» είναι ένας όρος πολύ πιο σταθερός, τον οποίο δεν πρέπει να τους τον παραχωρήσουμε. Είναι άλλωστε συνδεμένος με τους αγώνες του συνδικαλιστικού και εργατικού κινήματος γενικά. Το «περίγραμμα» αντίθετα είναι ένας αόριστος σκόπιμα όρος, που δηλώνει **δυνητικά μόνο** τι μπορεί να κάνει κάποιος στο επάγγελμά του, μια γενική περιγραφή. Το τονίζουμε αυτό εδώ γιατί οι όροι δεν είναι αθώοι, όπως αθώοι δεν είναι και όσοι τους υιοθετούν και τους θέτουν να υιοθετηθούν από το κίνημα των καλλιτεχνών, να υιοθετήσουν δηλαδή οι καλλιτέχνες τις βασικές πτυχές της στρατηγικής των μεγάλων επιχειρηματικών ομίλων ως αίτημα και ως διεκδίκηση.

Γι αυτούς τους λόγους θεωρούμε ότι η μάχη της διαβάθμισης αποπροσανατολίζει από το κύριο ζήτημα, που είναι το τι Πτυχίο θέλουμε, τι γνωστική αξία έχει, τι μας εξασφαλίζει επαγγελματικά, τι δικαιώματα κατοχυρώνει. Όλες οι Κυβερνήσεις μέχρι σήμερα προωθούν Πτυχία διαβαθμισμένα, κατηγοριοποιημένα σε πολλές ταχύτητες και κατηγορίες , ώστε ο εργοδότης να έχει να διαλέξει ανάμεσα σε μια μεγάλη γκάμα και να αγοράζει Πτυχίο και εργαζόμενο που να του ταιριάζει και να τον συμφέρει περισσότερο. Αυτή η λογική της κατηγοριοποίησης καταργεί κάθε έννοια ΣΣΕ , συλλογικής διεκδίκησης. Προωθεί ακόμα περισσότερο την ελαστικοποίηση, κατηγοριοποίηση των εργασιακών σχέσεων . Έχουμε μεγάλη πείρα στο επάγγελμα από αυτή την κατηγοριοποίηση ακόμα και σε ένα σχήμα που παίζει στο ίδιο πάλκο. Αυτή την κατάσταση θέλουν να μεταφέρουν και στο εκπαιδευτικό σύστημα επίσημα. Γι αυτούς τους λόγους εμείς δεν μπορεί να ζητάμε διαβάθμιση κατηγοριοποίηση. Δηλαδή να έχουμε σε μια ορχήστρα ένα βιολιστή από Μουσικό σχολείο, ένα από ΙΕΚ, ένα από Ωδείο, άλλον από ΤΕΙ, άλλον από κολέγιο, άλλον από Πανεπιστήμιο της ημεδαπής και άλλον από Πανεπιστήμιο της αλλοδαπής και όλοι αυτοί να πληρώνονται διαφορετικά. Αυτή η κατεύθυνση ανοίγει ακόμα περισσότερο το δρόμο σε ΙΕΚ και Κολέγια που θα προωθήσουν ακόμα περισσότερο την εμπορευματοποίηση και υποβάθμιση των σπουδών μας ειδικά στο χώρο μας που η εκπαίδευση είναι αποκλειστικά ιδιωτική. Σε αυτή την κατεύθυνση σταθερά νομοθετούν όλες οι Κυβερνήσεις. Χαρακτηριστικά το 2017 ο Υπουργός του ΣΥΡΙΖΑ Γαβρόγλου εξέδωσε εγκύκλιο που προέβλεπε τη δυνατότητα αποφοίτων Κολεγιών να διορίζονται στη Δημόσια Εκπαίδευση. Αντίστοιχα το 2020 η Υπουργός Παιδείας της ΝΔ Ν. Κεραμέως κατέθεσε τροπολογία σύμφωνα με την οποία οι απόφοιτοι Κολεγιών εγγράφονται στις επαγγελματικές ενώσεις. Όλοι επίσης θυμόμαστε το «Κρατικό Πιστοποιητικό Μουσικών Γνώσεων» του Γαβρόγλου που υποβίβαζε τις σπουδές μας και αποσύρθηκε από τις μαζικές αντιδράσεις του κλάδου μας. Αντίστοιχα σήμερα με το ΠΔ 85/22 οι Υπουργοί της Κυβέρνησης της ΝΔ απορούν γιατί δεν έχουμε συνηθίσει ακόμα αυτή την υποτίμηση που διαρκεί χρόνια και διαμαρτυρόμαστε.

 Ξέρουμε πολύ καλά ότι στο σύστημα που ζούμε καμία αγορά δεν κλείνει, ειδικά αν είναι κερδοφόρα. Καταλαβαίνουμε ότι αυτή η κατάσταση θα πιέσει το μικρό ιδιόκτητη μουσικό που έχει ανοίξει ένα Ωδείο για να κάνει τη δουλειά του με τους όρους που αυτός βάζει , χωρίς να τον εκμεταλλεύονται. Αυτή η πίεση θα οδηγήσει σε επιχειρήσεις σούπερ μάρκετ που θα βάλουν παραπάνω οικονομικά εμπόδια σ όσους νέους θέλουν να σπουδάσουν, θα μεγαλώσουν το βαθμό εκμετάλλευσης των εργαζομένων τους.

Μπροστά σε αυτό το άναρχο τοπίο, στο οποίο κυριαρχεί η λογική της αγοράς ο Υφυπουργός Πολιτισμού μας λέει με περίσσιο θράσος , ότι η αιτία των προβλημάτων μας, είναι τα Πανεπιστήμια και οι διεκδικήσεις των αποφοίτων τους. Προσπαθεί να αναπτύξει τον ανταγωνισμό των αποφοίτων για να μη δούμε τις τεράστιες ευθύνες του ίδιου, άλλα και όλων των προκατόχων του.

Όμως τα αιτήματα μας δεν μπορεί να είναι σε αυτή τη κατεύθυνση. Δεν μπορεί να οργανώσουμε τα αιτήματα μας σε αντιπαράθεση με τους απόφοιτους των Πανεπιστημίων, όπως μας προτρέπει ο Υφυπουργός Πολιτισμού. Ήδη έχουμε από χρόνια κερδίσει εργασιακά δικαιώματα στους ΟΤΑ με μαζικές κινητοποιήσεις που κάναμε. Έχουμε διαμορφώσει τα αιτήματα μας για την ανάπτυξη ενός Ενιαίου Δημόσιου και Δωρεάν συστήματος Εκπαίδευσης που να ξεκινά από τα πρώτα παιδικά χρόνια και να οδηγεί στην Πανεπιστημιακή βαθμίδα με ευθύνη του ΥΠΑΙΘ και να δίνει το σύνολο της σύγχρονης γνώσης και των επαγγελματικών δικαιωμάτων.

**Συγκεκριμένα το πλαίσιο διεκδίκησης που έχουμε επεξεργαστεί σαν ΔΣ**

* Κατάργηση του ΠΔ 85/22 που υποβαθμίζει τις Καλλιτεχνικές σπουδές και μειώνει τα εργασιακά μας δικαιώματα. Μισθολογική κατάταξη όλων των αποφοίτων Καλλιτεχνικών σχολών στην κατηγορία ΤΕ.
* Πέρασμα της ευθύνης για την Καλλιτεχνική Εκπαίδευση από το ΥΠΠΟΑ στο ΥΠΑΙΘ.
* Ανάπτυξη και διεύρυνση των αναγκαίων υποδομών για την Ανώτατη Δημόσια Καλλιτεχνική Εκπαίδευση παράλληλα με την αξιοποίηση όσων ήδη υπάρχουν. Τα υπάρχοντα Πανεπιστημιακά Τμήματα Μουσικών Σπουδών να αποκτήσουν κατευθύνσεις δημιουργίας, εκτέλεσης και ερμηνείας ώστε να μπορούν από αυτά να βγαίνουν απόφοιτοι και σε αυτούς τους τομείς. Να μην αποσυνδέεται η θεωρία από την πράξη της μουσικής. Να μην αποσυνδέεται ο θεωρητικός από το αντικείμενο της τέχνης.
* Δημιουργία δημόσιων και δωρεάν Κέντρων Καλλιτεχνικής Παιδείας με ενιαίο πρόγραμμα σπουδών υπό την ευθύνη του ΥΠΑΙΘ τα οποία θα λειτουργούν στα όρια κάθε δήμου ή δημοτικού διαμερίσματος, και θα παρέχουν τις απογευματινές ώρες καλλιτεχνικά και μουσικά μαθήματα. Οι υπάρχουσες δομές των Δημοτικών Ωδείων μπορούν να αξιοποιηθούν σε αυτή την κατεύθυνση. Να υπάγονται, να χρηματοδοτούνται και να λειτουργούν με ευθύνη του ΥΠΑΙΘ. Μέσα από αυτά, να μπορούν οι μαθητές να έρχονται από μικρή ηλικία σε επαφή με την τέχνη της μουσικής, να κάνουν όσοι επιθυμούν εκεί την προετοιμασία τους για τις αντίστοιχες ανώτατες κρατικές σχολές. Τα κέντρα αυτά δε θα οδηγούν στην απόκτηση πτυχίων και διπλωμάτων. Η λειτουργία τους να γίνεται με μόνιμο προσωπικό, κατάλληλα εκπαιδευμένο με πλήρη εργασιακά και ασφαλιστικά δικαιώματα.
* Όσοι κατέχουν δίπλωμα οργάνου, μονωδίας ή σύνθεσης από ωδεία που είναι αναγνωρισμένα από το κράτος μέχρι και την περίοδο εφαρμογής αυτού, να μπορούν να αντιστοιχίσουν τους τίτλους σπουδών τους με αυτούς των αντίστοιχων κρατικών Ανώτατων Εκπαιδευτικών Ιδρυμάτων με βάση το πρόγραμμα σπουδών τους ή με κριτήρια που θα ορίσουν τα ίδια τα ιδρύματα.
* Αξιοποίηση του σημερινού εκπαιδευτικού, καλλιτεχνικού δυναμικού για τη στελέχωση του δημόσιου συστήματος Καλλιτεχνικής – Μουσικής Παιδείας παράλληλα με την ανάδειξη νέου δυναμικού.
* Για όσους επιθυμούν να συνεχίσουν τις σπουδές τους, να προσφέρονται δημόσια και δωρεάν μεταπτυχιακά προγράμματα που θα καλύπτουν όλο το αντικείμενο της τέχνης.
* Αναβάθμιση και διεύρυνση των μαθημάτων αισθητικής αγωγής στην Πρωτοβάθμια και Δευτεροβάθμια Εκπαίδευση. Κατάργηση της δυνατότητας δεύτερης ανάθεσης στους εκπαιδευτικούς. Πρόσληψη μόνιμου εκπαιδευτικού προσωπικού για την κάλυψη των αναγκών.
* Σύνδεση του επαγγελματικού δικαιώματος με το πτυχίο. Απορρίπτουμε κάθε μηχανισμό πιστοποίησης κατάργησης, κατηγοριοποίησης και υποβάθμισης των πτυχίων μας.

Για το επόμενο διάστημα συμμετέχουμε στις Παν-καλλιτεχνικές κινητοποιήσεις με άλλα Σωματεία Καλλιτεχνών, σπουδαστών.

Επόμενος σταθμός την Πέμπτη 19 Γενάρη στις 12.00 το μεσημέρι στο ΥΠΠΟ.

Συγχρόνως συντονιζόμαστε με τα Σωματεία μουσικών των ΟΤΑ για τις αναγκαίες αλλαγές στο ΠΔ 85/22.

**Εκφράζουμε τη συμπαράστασή μας** στους σπουδαστές των σχολών του Εθνικού, του ΚΘΒΕ και του ΔΗΠΕΘΕ Πάτρας που βρίσκονται σε κατάληψη, αγωνιζόμενοι για την αναβάθμιση της Καλλιτεχνικής Εκπαίδευσης στη Χώρα μας.